נחתם הסכם המימון למתקן ההתפלה בשורק
המתקן שיוקם בעלות של 400 מיליון דולר, צפוי להפוך לשני בגודלו בעולם ולספק כ-20% מצריכת המים הביתית בישראל
ליאור בן דוד 17:5623.05.11
מתקן ההתפלה בשורק
הסכם המימון להקמה והפעלה של המתקן להתפלת מי ים בשורק נחתם היום (ב'). המתקן אמור להפיק 150 מיליון מטר מעוקבים של מים בשנה, בעלות של כ-400 מיליון דולר, וצפוי להפוך למתקן ההתפלה השני בגודלו בעולם. המתקן צפוי לספק כ-20% מצריכת המים הביתית בישראל וכ-10% מצריכת המים השפירים.
המתקן בשורק היא המשך יישום תוכנית החירום למשק המים בשל המשרד לתשתיות לאומיות והרשות הממשלתית למים ולביוב.
המתקן שהקמתו תושלם בשנת 2013, הינו הרביעי שמוקם בשיתוף המגזר הפרטי בשיטת ה-BOT. מחיר המים המותפלים עומד על 2.01 שקלים למ"ק מים בלבד, מחיר המהווה חיסכון משמעותי למשק המים בישראל.
חברת SDL, המצויה בבעלות IDE טכנולוגיות (51%) ו-Hutchison Water International Holdings Pte, זכתה במכרז למימון, תכנון, הקמה ותפעול של המתקן בשורק.
יובל שטייניץ, שר האוצר, אמר כי "זהו מתקן ההתפלה הרביעי שהמדינה מקימה בשיתוף פעולה מוצלח ויעיל עם המגזר הפרטי. מהלך זה יתרום, באופן ניכר, לפתרון משבר המים של ישראל"
שר התשתיות, עוזי לנדאו אמר, כי "מאמצי משרד התשתיות הלאומיות נושאים פרי ומביאים לתוצאות שהמרוויח האמיתי מהם הוא האזרח הישראלי. אנו נאבקים על כל טיפה של מים. החל בחיסכון, דרך השבת מי קולחין לחקלאות ועד להקמת מתקני התפלה."